b'\n_START_ARTICLE_\nMilena Dravi\xc4\x87\n_START_SECTION_\n\xc5\xbdivotopis\n_START_PARAGRAPH_\nRo\xc4\x91ena je 5. listopada 1940. godine u Beogradu, u obitelji majke Ane i oca Mikana, koji je radio u po\xc5\xa1ti. Poha\xc4\x91ala je Osnovnu \xc5\xa1kolu "Du\xc5\xa1an Veselinovi\xc4\x87" u rodnom Beogradu, gdje je i upisala "Prvu mu\xc5\xa1ku gimnaziju". _NEWLINE_U karijeri koja je trajala 60 godina, Milena Dravi\xc4\x87 snimila je 90 filmova, a u vi\xc5\xa1e od 50 ostvarila je glavne \xc5\xbeenske uloge i osvojila brojne filmske nagrade. Glumom se po\xc4\x8dela baviti jo\xc5\xa1 kao srednjo\xc5\xa1kolka, kada je otkriva slovenski re\xc5\xbeiser Franti\xc5\xa1ek \xc4\x8cap s kojim snima svoj prvi film "Vrata ostaju otvorena" (1959.). Potom u relativno kratkom vremenu ostvaruje jo\xc5\xa1 nekoliko filmskih uloga. Presudna uloga u njezinoj karijeri bila je ona u vrlo popularnom filmu Prekobrojna hrvatskog re\xc5\xbeisera Branka Bauera, koja joj je 1962. godine pored slave donijela i "Zlatnu arenu" na filmskom festivalu u Puli._NEWLINE_Najpoznatiji filmovi u dugogodi\xc5\xa1njoj karijeri su: Dili\xc5\xbeansa snova (1960.), Uzavreli grad (1961.), Prekobrojna Branka Bauera (1962.), Kozara Veljka Bulaji\xc4\x87a (1963.), Lito vilovito (1964.), \xc4\x8covjek nije tica Du\xc5\xa1ana Makavejeva i Djevojka Puri\xc5\xa1e \xc4\x90or\xc4\x91evi\xc4\x87a (1965.), Rondo Zvonimira Berkovi\xc4\x87a (1966.), Jutro Puri\xc5\xa1e \xc4\x90or\xc4\x91evi\xc4\x87a (1967.), Zasjeda \xc5\xbdivojina Pavlovi\xc4\x87a i Bitka na Neretvi Veljka Bulaji\xc4\x87a (1969.), Uloga moje porodice u svetskoj revoluciji Bate \xc4\x8cengi\xc4\x87a i W.R. Misterije organizma Du\xc5\xa1ana Makavejeva (1971.), Sutjeska (1973.), Deps Antuna Vrdoljaka (1974.), Grupni portret s damom Sa\xc5\xa1e Petrovi\xc4\x87a (1977.), Rad na odre\xc4\x91eno vrijeme i Poseban tretman Gorana Paskaljevi\xc4\x87a (1980.), Moj tata na odre\xc4\x91eno vrijeme (1982.), Horvatov izbor i Nije lako s mu\xc5\xa1karcima (1985.), Bure baruta (1998.), Zona Zamfirova Zdravka \xc5\xa0otre (2002.), Ledina Ljubi\xc5\xa1e Samard\xc5\xbei\xc4\x87a i Sjaj u o\xc4\x8dima Sr\xc4\x91ana Karanovi\xc4\x87a (2003.)._NEWLINE_Na televiziji je glumila u brojnim dramama i TV serijama najrazli\xc4\x8ditijih \xc5\xbeanrova te show programima, od kojih je najpoznatiji "Obraz uz obraz" Zdravka \xc5\xa0otre sa suprugom Draganom Nikoli\xc4\x87em._NEWLINE_Bila je u braku s glumcem Draganom Nikoli\xc4\x87em od 1971. do 2016. godine, kada je Nikoli\xc4\x87 umro. _NEWLINE_Nedugo nakon suprugove smrti, te\xc5\xa1ko se razboljela. Preminula je 14. listopada 2018. godine u beogradskoj klinici "Be\xc5\xbeanijska kosa"._NEWLINE_Pokopana je 19. listopada 2018. u Aleji zaslu\xc5\xbenih gra\xc4\x91ana na beogradskom Novom groblju, uz vi\xc5\xa1e stotina ljudi, me\xc4\x91u kojima su bili brojni glumci poput Petra Ben\xc4\x8dine, Anice Dobre i Rade \xc5\xa0erbed\xc5\xbeije, te Milenini prijatelji i kolege. Pokopana je uz svoga supruga, pokojnoga glumca Dragana Nikoli\xc4\x87a, koji je umro u o\xc5\xbeujku 2016. godine.'